La ciutat de Sagunt albergarà una trobada entre empreses innovadores de l'esport i entitats esportives locals
21 de maig 2025

![](/media/xpccb0ar/img_1267_c.jpg?width=850&height=565.7094594594595)

El Casal Jove del Port de Sagunt acull una trobada entre empreses innovadores de l'esport i entitats esportives locals que es durà a terme demà, dijous 22 de maig, entre les 16 i les 18 hores. Per a participar en este esdeveniment, organitzat per la plataforma _Hub Sport València 4iCV_ amb la col·laboració de l'Ajuntament de Sagunt, és necessari [inscriure's](https://docs.google.com/forms/d/e/1FAIpQLSeY0z-d8jkyAvV6a7PIrVw6Ulx7_p8Qk9xsTs0JbRAasym68g/viewform) amb antelació, ja que les places són limitades i s'assignaran per ordre d'inscripció.

L'objectiu d'esta iniciativa és acostar la tecnologia a l'esport per a afavorir que els i les especialistes expliquen de primera mà a les entitats esportives i a l'ajuntament quines són les ferramentes tecnològiques innovadores que poden emprar-se. D'altra banda, cal esmentar que _Hub Sport València 4iCV_ és una Plataforma per a l'impuls de l'R+D i innovació d'impacte en esport i activitat física a la Comunitat Valenciana.

En la [presentació de la trobada](https://youtu.be/zYe4p8LKmbc) han estat presents l'alcalde de Sagunt, Darío Moreno; el regidor d'Activitat Física, Salut i Esports, Javier Timón; i Iván Salazar, el representant de _Hub Sport València 4iCV_, junt a la tècnica del departament municipal.

![](/media/ymmoqzsu/trobada-empreses-innovadores-i-entitats-locals_val_c.jpg?width=293&height=414&mode=max)

El primer edil ha subratllat que la innovació forma part "d'un dels eixos estratègics" que es promouen des de l'Ajuntament per al creixement de la ciutat: "Volem aplicar la innovació a cadascun dels àmbits amb els quals treballem perquè entenem la innovació com una cosa transversal". Darío Moreno ha acabat explicant que l'objectiu és "continuar millorant la vida de la gent" a través de l'eficiència, així com trobant noves solucions que proveïsquen de millors respostes als problemes de la societat.

Javier Timón ha manifestat que apostar per la innovació és aportar per millorar l'esport: "Sagunt és una ciutat que viu per i per a l'esport. El salt de qualitat que suposa la innovació en l'esport és un valor afegit i una oportunitat de millora tant per al mateix Ajuntament, com per als clubs locals". El regidor ha acabat la seua intervenció agraint a Iván Salazar la seua aposta per Sagunt i animant els clubs esportius de la ciutat a participar en la trobada.

Iván Salazar ha destacat la gran oportunitat que brinden a les entitats esportives locals de conéixer els avanços tecnològics desenvolupats per deu empreses "reconegudes a escala internacional i capdavanteres en el sector de la innovació".

A l'esdeveniment assistiran empreses de la Comunitat Valenciana relacionades amb l'esport i la intel·ligència artificial, així com amb la tecnologia de sensors, recollida de dades, mesuradors biomètrics... El propòsit és mostrar el que s'està desenvolupant en el sector i com pot ser útil per a millorar l'organització dels clubs i explorar possibles vies de col·laboració.

D'esta manera, les següents empreses acudiran a la trobada: MolcaWorld, Miobio, Neiltech, Loriot, Green Urban Data, Wellit, Dekalabs, Casfid / IDSports, Tyris Software i Clunnity; així com el consultor especialitzat en l'anàlisi de reptes tecnològics en l'esport, Pablo Salas.

*   [](http://www.facebook.com/sharer.php?u=https://aytosagunto.es/va/actualitat/2025-05-21-la-ciutat-de-sagunt-albergara-una-trobada-entre-empreses-innovadores-de-l-esport-i-entitats-esportives-locals/ "Facebook")
*   [](http://twitter.com/share?url=https://aytosagunto.es/va/actualitat/2025-05-21-la-ciutat-de-sagunt-albergara-una-trobada-entre-empreses-innovadores-de-l-esport-i-entitats-esportives-locals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-21-la-ciutat-de-sagunt-albergara-una-trobada-entre-empreses-innovadores-de-l-esport-i-entitats-esportives-locals/ "Linked In")
*   [](mailto:?body=https://aytosagunto.es/va/actualitat/2025-05-21-la-ciutat-de-sagunt-albergara-una-trobada-entre-empreses-innovadores-de-l-esport-i-entitats-esportives-locals/)